Det kan være svært at gøre noget, hvis du er uheldig at køre i havnen. Det mærkede 39-årige Henrik Thomsen, som lørdag morgen kørte i havnen i Aalborg. Hvis uheldet er ude, så gælder det om at forholde sig roligt. - Skulle man være så uheldig at køre i vandet, så gælder det om at tage en dybindånding og lade være med at forsøge at åbne døren, for det kan man ikke, siger dykker Anton Nielsen fra Falck i Aalborg. Det er ikke muligt at få døren op, hvis bilen står under vand, men der er flere ting, man skal forsøge. - Det gælder om at komme fri af selen, og hvis man har el-ruder, så skal prøve at rulle dem ned. Man har faktisk ret god tid, før bilen bliver fyldt med vand, siger Anton Nielsen. Dykkeren fra Falck har et godt råd til en lille investering, som kan redde dit liv, hvis du enten kører i havnen eller er impliceret i et færdselsuheld. - Det er en rigtig god ide at have en lille hammer i bilen. Den kan fås for omkring 50 kroner, og den smadrer nemt sideruden, så man kan kravle ud, siger Anton Nielsen. I videoen over artiklen kan du se hele Falck-dykkerens guide til, hvordan du kommer ud af bilen.

Opsummering:
Dykker fra Falck fortæller, hvordan du slipper ud af bilen, hvis du er uheldig at køre i havnen.